b'\n_START_ARTICLE_\nMaurice Duplessis\n_START_PARAGRAPH_\nMaurice Le Noblet Duplessis (20. huhtikuuta 1890 \xe2\x80\x93 7. syyskuuta 1959) oli kanadalainen poliitikko. H\xc3\xa4n toimi Qu\xc3\xa9becin provinssin p\xc3\xa4\xc3\xa4ministerin\xc3\xa4 vuosina 1936\xe2\x80\x931939 ja 1944\xe2\x80\x931959. H\xc3\xa4n nousi vuonna 1933 Qu\xc3\xa9becin konservatiivipuolueen johtoon, mutta johti my\xc3\xb6hemmin siit\xc3\xa4 irronnutta omaa puoluettaan, Union Nationalea, jonka arvoja olivat konservatiivisuus ja qu\xc3\xa9becil\xc3\xa4inen nationalismi._NEWLINE_Duplessis syntyi poliitikko N\xc3\xa9r\xc3\xa9e Le Noblet Duplessis\xe2\x80\x99n poikana ja opiskeli lakimieheksi. H\xc3\xa4n istui Qu\xc3\xa9becin lakias\xc3\xa4\xc3\xa4t\xc3\xa4v\xc3\xa4n kokouksen j\xc3\xa4senen\xc3\xa4 vuodesta 1927 kuolemaansa. H\xc3\xa4nen p\xc3\xa4\xc3\xa4ministeriaikanaan otettiin virallisesti k\xc3\xa4ytt\xc3\xb6\xc3\xb6n Qu\xc3\xa9becin lippu. H\xc3\xa4nen el\xc3\xa4m\xc3\xa4\xc3\xa4ns\xc3\xa4 varjostivat terveysongelmat. Vasta diabetes lopetti alkoholin suurkulutuksen._NEWLINE_Duplessis piti yll\xc3\xa4 Union Nationalen l\xc3\xa4heisi\xc3\xa4 suhteita katoliseen kirkkoon. H\xc3\xa4n on hyvin kiistelty hahmo Qu\xc3\xa9becin historiassa. H\xc3\xa4nt\xc3\xa4 on niin kiitetty ansioistaan kuin syytetty v\xc3\xa4\xc3\xa4rink\xc3\xa4yt\xc3\xb6ksist\xc3\xa4\xc3\xa4n; kansalaisoikeudet eiv\xc3\xa4t h\xc3\xa4nen aikanaan toteutuneet, ja lakkoja vastaan h\xc3\xa4n hy\xc3\xb6kk\xc3\xa4si kovin k\xc3\xa4sin. Kommunisteja, Jehovan todistajia ja ammattiliittoja h\xc3\xa4n ei katsonut hyv\xc3\xa4ll\xc3\xa4. N\xc3\xa4iden ja muiden ryhmien oikeuksia rajoitti muun muassa Qu\xc3\xa9beciss\xc3\xa4 voimaan otettu Padlockin laki, joka kuitenkin kumottiin, kun se vietiin Kanadan korkeimpaan oikeuteen vuonna 1957._NEWLINE_Duplessis pysyi naimattomana koko ik\xc3\xa4ns\xc3\xa4. H\xc3\xa4n kuoli virassa, ja h\xc3\xa4nt\xc3\xa4 seurasi Qu\xc3\xa9becin p\xc3\xa4\xc3\xa4ministerin\xc3\xa4 Paul Sauv\xc3\xa9.'